CORRIGENDUM This document corrects document COM(2022) 409 final of 22.6.2022. Concerns the English language version. Correction of footnote 9 on page 2. The footnote mistakenly referred to the “elimination of non-discrimination in respect of employment and occupation”. The text shall read as follows:

Aby bol prínos politiky udržateľného rozvoja, ktorú Komisia presadzuje vo svojich obchodných dohodách, čo možno najúčinnejší, bude sa v rámci každej jednotlivej priority zameriavať na niekoľko akčných bodov. Tieto akčné body vychádzajú zo skúseností s vykonávaním, zo zhromaždených dôkazov, ako aj z príspevkov získaných počas otvorenej verejnej konzultácie. Akčné body dopĺňajú a rozširujú akčné oblasti identifikované v 15-bodovom akčnom pláne.

3.1 Zakotvenie komplexného prístupu k obchodu a udržateľnému rozvoju do viacstranných dohôd a spolupráce

Ako sa už predtým spomínalo, vzájomné pôsobenie medzi obchodom a udržateľným rozvojom sa musí riešiť komplexným spôsobom tak, že sa obchodná politika zasadí do širšieho kontextu iných nástrojov na podporu udržateľnosti. V rámci tohto komplexného prístupu sa v obchodných dohodách podporuje globálny rámec riadenia, a to najmä tak, že sa do nich začleňujú základné medzinárodné normy a záväzky a že sa v nich presadzuje ich účinné vykonávanie, dodržiavanie a ďalšie posilňovanie prostredníctvom postupov spolupráce. Vďaka pevnému zakotveniu dvojstranných záväzkov v oblasti obchodu a udržateľného rozvoja do multilaterálneho kontextu sa prístup EÚ k obchodu a udržateľnému rozvoju stáva legitímnym, dôveryhodným a účinným. Cieľom tohto prístupu je okrem toho zabrániť fragmentácii a namiesto toho zabezpečiť, aby záväzky v oblasti obchodu a udržateľného rozvoja viedli k posilneniu globálneho úsilia. Záväzky v oblasti obchodu a udržateľného rozvoja založené na medzinárodných normách môžu slúžiť aj ako ochrana pred protekcionistickými snahami.

Vďaka prístupu založenému na angažovanosti a spolupráci môže EÚ spoločne so svojimi partnermi prevziať zodpovednosť za to, aby obchodné dohody prispievali k podpore zelenej a spravodlivej transformácie a k dosiahnutiu cieľov udržateľného rozvoja. Tento prístup podporuje širšie zapojenie rôznych zainteresovaných strán vrátane miestnych komunít, mimovládnych organizácií (MVO), zamestnávateľov a odborových zväzov. Všetky opísané faktory sú nevyhnutným predpokladom toho, aby sa dosiahli zmeny v praxi.

Komisia bude v tejto súvislosti naplno využívať platformy, ktoré poskytujú obchodné dohody, aby uľahčila dialóg o autonómnych nástrojoch EÚ, ktorými sa podporuje udržateľnosť v kontexte obchodu, a aby nabádala obchodných partnerov k presadzovaniu ich dodržiavania. Komisia má okrem toho v úmysle zlepšiť celkovú efektívnosť svojich snáh o spoluprácu tak, že nadviaže na opatrenia v kategórii „Spolupráca“ identifikované v 15-bodovom akčnom pláne, a chce posilniť kolektívny prístup EÚ v situáciách, keď je potrebná technická alebo finančná pomoc alebo keď takáto pomoc môže motivovať obchodných partnerov k tomu, aby ďalej zvyšovali svoju úroveň ochrany v oblasti práce a životného prostredia.

Akčné body Komisia: 1.sa bude viac angažovať v spolupráci so svojimi obchodnými partnermi s cieľom zlepšiť dodržiavanie medzinárodných pracovných a environmentálnych noriem; 2.v prípade potreby poskytne obchodným partnerom prostredníctvom technickej a finančnej pomoci stimuly a podporu na vykonávanie reforiem a budovanie kapacít. V náležitých prípadoch by mala EÚ vypracovať aj prístup, ktorý zaujme Tím Európa s cieľom podporiť priority udržateľného rozvoja, ktoré boli spoločne dohodnuté s partnerskými krajinami; 3.bude využívať obchodné dohody na uľahčenie dialógu s partnerskými krajinami a v prípade potreby im pomáhať pri plnení požiadaviek udržateľnosti, ktoré sú stanovené v autonómnych nástrojoch EÚ súvisiacich s obchodom.

3.2 Určenie priorít vykonávania špecifických pre jednotlivé krajiny

Z preskúmania obchodu a udržateľného rozvoja vyplynulo jasné očakávanie, že záväzky týkajúce sa obchodu a udržateľného rozvoja v obchodných dohodách EÚ by mali byť účinnejšie a rýchlejšie z hľadiska prinášania zmien v praxi, a že dosahovanie výsledkov vo veľkej miere závisí od konkrétnej situácie jednotlivých krajín. Tieto zistenia nasvedčujú tomu, že treba viac využívať prístup zohľadňujúci konkrétnu situáciu jednotlivých krajín identifikovaný v 15-bodovom akčnom pláne, pričom tento prístup sa musí individuálnejšie nastaviť a lepšie zacieliť.

Dvojstranné obchodné vzťahy má EÚ po celom svete a jej partneri sú na rôznych úrovniach rozvoja, takže čelia odlišným hospodárskym, sociálnym a environmentálnym výzvam a príležitostiam. Hoci kapitoly o obchode a udržateľnom rozvoji obsahujú rovnaké záväzky, ktoré sú záväzné tak pre EÚ, ako aj pre partnerské krajiny, hľadanie účinných riešení pre túto rôznorodú škálu partnerov si vyžaduje flexibilitu a stanovenie priorít, aby sa ciele v oblasti obchodu a udržateľného rozvoja lepšie prispôsobili výzvam, potrebám a kapacitám každej jednotlivej partnerskej krajiny.

Stanovenie takýchto priorít vo vykonávaní v závislosti od situácie jednotlivých krajín si vyžaduje včasnú analýzu nedostatkov a začlenenie väčšieho stupňa podrobnosti a špecifickosti do rozmeru obchodu a udržateľného rozvoja. Kľúčové výzvy, príležitosti a priority by sa mali identifikovať spoločne s konkrétnym partnerom ešte v počiatočných fázach spolupráce. Tieto priority by sa mali vypracovať so zapojením občianskej spoločnosti a mali by sa zahrnúť už do fázy posúdenia vplyvu pred začatím rokovaní. Neskôr, počas posúdenia vplyvu na udržateľnosť, by sa však mali ešte viac spresniť a mali by sa posúdiť v rámci analýzy ex post v priebehu vykonávania. V súlade so stratégiou EÚ v oblasti biodiverzity bude pri týchto posúdeniach zohrávať dôležitú úlohu vplyv liberalizácie obchodu na biodiverzitu. Vzhľadom na uvedené skutočnosti by EÚ a partnerské krajiny mali uvažovať o tom, že budú rokovať o kľúčových prioritách vo vykonávaní v závislosti od konkrétnej situácie jednotlivých krajín a zameriavať sa na tieto priority, aby sa zabezpečil pokrok pri dosahovaní cieľov v oblasti obchodu a udržateľného rozvoja. Tieto priority by mali byť realistické a cielené, aby umožnili dosiahnuť výsledky. Mali by byť aj dostatočne flexibilné, aby sa dali časom prispôsobiť podľa vývoja situácie v oblasti udržateľnosti.

Cieľom by malo byť to, aby sa v prípade potreby posilnilo vykonávanie v konkrétnej oblasti, napríklad dodržiavanie zásady alebo dohovoru MOP, alebo zabezpečovanie súladu s ratifikovanou mnohostrannou environmentálnou dohodou. Ak je to potrebné, v náležitých prípadoch to možno dosiahnuť tak, že sa dohodnú konkrétne kroky s partnerskou krajinou v súlade s harmonogramami a míľnikmi stanovenými pre fázu vykonávania (tzv. plány vykonávania), s primeranými následnými opatreniami, a prípadne aj s podporou medzinárodných organizácií a strán zainteresovaných v tomto procese.

EÚ bude okrem toho naďalej podporovať ratifikáciu základných dohovorov MOP. Svoje ratifikačné úsilie zameria na podporu identifikovaných priorít vo vykonávaní. Vo svojom posudzovaní bude musieť postupovať od prípadu k prípadu a sústreďovať sa pritom na otázky, ktoré majú zásadný vplyv na účinné uplatňovanie základných práv.

Akčné body Komisia bude: 4.uplatňovať individualizovaný prístup a vykonávať lepšie cielené posúdenia vplyvu na obchod a udržateľný rozvoj s cieľom identifikovať priority v oblasti udržateľnosti špecifické pre konkrétnu krajinu a včas poskytnúť podrobnú analýzu vplyvov; 5.rokovať o podrobných a časovo ohraničených plánoch s míľnikmi, pričom na individuálnom základe zohľadní prípadne aj priority, ktoré boli konkrétne identifikované v partnerských krajinách. V plánoch by sa mala uznať úloha občianskej spoločnosti pri monitorovaní ich vykonávania.

3.3 Začlenenie udržateľnosti do celej obchodnej dohody